Document ID: 31999D0767

KOMISSION PÄÄTÖS,
tehty 17 päivänä marraskuuta 1999,
Turkista peräisin olevia tai sieltä tulevia simpukoita ja kalastustuotteita koskevista tietyistä suojatoimenpiteistä tehdyn päätöksen 98/407/EY kumoamisesta ja päätösten 94/777/EY ja 94/778/EY muuttamisesta
(tiedoksiannettu numerolla K(1999) 3761)
(ETA:n kannalta merkityksellinen teksti)
(1999/767/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(1) ja erityisesti sen 22 artiklan 6 kohdan,
sekä katsoo seuraavaa:
1) Komissio teki 16 päivänä kesäkuuta 1998 päätöksen 98/407/EY(2) Turkista peräisin olevia tai sieltä tulevia simpukoita ja kalastustuotteita koskevista tietyistä suojatoimenpiteistä Turkkiin tehdyn tarkastuskäynnin tulosten perusteella.
2) Turkin viranomaisten esittämien suojatoimenpiteiden ja terveystakeiden perusteella komissio teki päätöksen 1999/2/EY(3) päätöksen 98/407/EY muuttamisesta, jotta Turkista tapahtuva kalastustuotteiden tuonti voidaan aloittaa uudelleen.
3) Uuden tarkastuskäynnin tulokset ja Turkin viranomaisten esittämät terveystakeet ovat riittäviä Turkista peräisin olevien tai sieltä tulevien missä tahansa muodossa olevien simpukoiden, piikkinahkaisten, vaippaeläinten ja merikotiloiden tuonnin aloittamiseksi uudelleen.
4) Tarkastuskäynnin tulosten perusteella komission päätöksessä 94/777/EY(4), sellaisena kuin se on viimeksi muutettuna päätöksellä 96/31/EY(5), olevissa liitteissä B ja C nimettyjen tuotantoalueiden ja lähettämöiden luetteloa on tarpeen muuttaa. Tämän lisäksi on tarpeen muuttaa komission päätöksessä 94/778/EY(6), sellaisena kuin se on viimeksi muutettuna päätöksellä 96/31/EY, olevassa liitteessä B nimettyjen laitosten luetteloa.
5) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Kumotaan päätös 98/407/EY.
2 artikla
Korvataan päätöksen 94/777/EY liite B tämän päätöksen liitteellä A.
3 artikla
Korvataan päätöksen 94/777/EY liite C tämän päätöksen liitteellä B.
4 artikla
Korvataan päätöksen 94/778/EY liite B tämän päätöksen liitteellä C.
5 artikla
Tämä päätös on osoitettu kaikille jäsenvaltioille.
Tehty Brysselissä 17 päivänä marraskuuta 1999.

Labels: 3
18
6